PREDKLADACIA SPRÁVA

	V dňoch 10. – 12. októbra 2017 sa v Lillafüred, Maďarsko bude konať 5. zasadnutie Konferencie zmluvných strán Rámcového dohovoru o ochrane a trvalo udržateľnom rozvoji Karpát (COP5). Stretnutie bude zahŕňať spoločné zasadnutie zmluvných strán dohovoru a stretnutie ministrov na najvyššej úrovni, tzv. high-level segment. 
Slovenská republika (SR) ako zmluvná strana Rámcového dohovoru o ochrane a trvalo udržateľnom rozvoji Karpát (Karpatský dohovor) má povinnosť sa zúčastňovať zasadnutí na Konferencii zmluvných strán Karpatského dohovoru. Za SR je gestorom Karpatského dohovoru Ministerstvo životného prostredia Slovenskej republiky (MŽP SR). MŽP SR koordinuje všetky aktivity týkajúce sa agendy Karpatského dohovoru a zabezpečuje spoluprácu medzi jednotlivými dotknutými rezortmi a organizáciami v rámci vytvorenej medzirezortnej komisie.
Vzhľadom na to, že súčasťou ministerského segmentu konferencie bude prijímať a podpisovať Protokol o trvalo udržateľnom poľnohospodárstve a rozvoji vidieka k Rámcovému dohovoru o ochrane a trvalo udržateľnom rozvoji Karpát, sa navrhuje, aby MŽP SR malo možnosť upraviť zastúpenie Ministerstva pôdohospodárstva a rozvoja vidieka SR na základe oznámenia ministerky pôdohospodárstva a rozvoja vidieka. 
Cieľom tohto materiálu je informovať o aktuálnom podujatí COP5 a schváliť smernicu pre postup delegácie na SR na COP5.
Účasť na COP5 a na stretnutí na najvyššej úrovni bude mať negatívny dopad na rozpočet verejnej správy. Naopak nemá vplyv na životné prostredie, podnikateľské prostredie, zamestnanosť ani informatizáciu spoločnosti. Vplyv na rozpočet verejnej správy bol analyzovaný a je vyčíslený v doložke vybraných vplyvov, ktorá je súčasťou predkladaného materiálu. Výdavky na účasť delegácie budú hradené z rozpočtov vysielajúcich organizácií a nepredstavujú dodatočné výdavky na rozpočet verejnej správy. 
Prílohou tohto materiálu je článok o zmene klímy a Protokol o trvalo udržateľnom poľnohospodárstve a rozvoji vidieka k Rámcovému dohovoru o ochrane a trvalo udržateľnom rozvoji Karpát.

